Jaysuma Saidy Ndure

Bakgrunn

Ndure er født i Bakau, og vokste opp i Gambia. Han flyttet til Norge som 18-åring, i 2002. Ndure ble norsk statsborger i 2006. Han har vært sponset av Den internasjonale olympiske komité som en del av et utviklingsprogram. Han er bosatt på Blystadlia i Rælingen, utenfor Oslo. 
Han drev hovedsakelig med basketball og volleyball på high school i Gambia, og var innom landslaget i volleyball, men prøvde seg også på sprint. Han slo kameraten sin på 100 meter, men fordi kameraten da ble sint valgte Ndure å heller løpe 200 meter, for å bevare vennskapet. I juni 2001 deltok han ved det vestafrikanske mesterskapet i friidrett, og vant 200 meter der med ny gambisk rekord på 21,27 sekunder. Til tross for dette begynte han ikke å trene aktivt og satse på sprint, men ville heller spille basketball og volleyball. 
Han flyttet til Oslo i 2002, og gjenopptok friidretten. Han begynte å trene i IL i BUL, med Olav Magne Tveitå som trener. Tveitå er fortsatt Ndures trener. Han ble etter hvert sammen med tidligere 400 meterløper Heidi Trollsås, som også var hans manager fram til 2008, da han signerte avtale med svenske Daniel Westfeldt som manager. Han signerte også en 5-årsavtale avtale med Nike i 2008.
I 2016 ble Ndure dømt til 75 dagers fengsel for vold mot ekssamboeren sin.

2002

Ndure begynte å konkurrere mer aktivt i 2002, etter flyttingen til Norge, og konkurrerte også internasjonalt. Han deltok på 200 meter ved junior-VM i friidrett 2002 på Jamaica, men ble slått ut i innledningsheatet, med 5.-plass i sitt heat, der han løp på 21,53 sekunder. En uke senere deltok han ved Samveldelekene 2002 i Manchester i England, og satte ny gambisk rekord i innledningsheatet med 21,25 sekunder. I kvartfinalen forbedret han denne rekorden til 21,20 sekunder, men ble likevel slått ut, med 15. beste tid sammenlagt i kvartfinalene. 
Han løp 100 meter på 10,66 ved et stevne i Drammen i august.

2003

I 2003 hadde Ndure fortsatt framgang, men fikk ikke sitt internasjonale gjennombrudd. Han løp sin første 400 meter i mai, ved et stevne i Oslo, og satte da personlig rekord på 48,76 sekunder. I juli satte han sin første gambiske rekord på 100 meter, med tiden 10,52 i Gøteborg, og slo dermed Lamin Sanyangs tidligere rekord, satt i 2001. Dagen etter satte han også ny gambisk rekord på 200 meter, med 21,18 sekunder. 
Ved juniorafrikamesterskapet i friidrett 2003 fikk han gull på 200 meter og bronse på 100 meter, bak hhv. Emmanuel Ngom Priso og Peter Emelize. Her løp han på 21,23 og 10,59 sekunder, men hadde for mye medvind til at disse er offisielle rekorder. Han deltok også ved VM i friidrett 2003, kun 19 år gammel, men ble slått ut i innledningsheatet på 200 meter med 21,42 sekunder. Han kom på 6.-plass av de 7 deltakerne i sitt heat.

2004

Innendørs satte Ndure personlig rekord på 6,77 sekunder på 60 meter i Gøteborg i februar, og han kom på 2.-plass på 60 meter ved NM i friidrett innendørs 2004, bak Martin Rypdal.
Han brøt 21-sekundersgrensen på 200 meter i mai, og løp på 20,69 ved et stevne i Szombathely, og slo med det sin egen gambiske rekord på distansen. Ved samme stevne forbedret han også den gambiske rekorden på 100 meter to ganger, først til 10,46, deretter til 10,37. Ved Afrikamesterskapet i friidrett 2004 kom han på 3.-plass, bak Olusoji Fasuba og Idrissa Sanou, med tiden 10,43. Dette var Gambias tredje medalje i afrikamesterskapet i friidrett - de to foregående ble vunnet i 1996. Han deltok også på 200 meter, og kom der på 6.-plass i finalen, med 21,19 sekunder. 
Under forberedelsene til OL satte han ny gambisk rekord på 100 meter i Malmø, med 10,29, deretter senket han denne rekorden til 10,27 på Lillehammer. 
Under OL i Athen 2004 var Ndure flaggbærer for Gambia under åpningsseremonien. Gambia stilte med kun to utøvere i dette OL; Ndure og Adama Njie. Han ble utslått i mellomheatene på både 100 m og 200 m, etter å ha satt ny gambisk rekord med 10,26 i forsøksheatet på 100 m, og kom på 3.-plass i sitt heat, bak Francis Obikwelu og Ronald Pognon. I kvartfinalen løp han på 10,39, og gikk ikke videre til semifinalen. På 200 meter gikk de fire beste fra hvert innledningsheat videre, samt de fire neste utøverne med best tid, og Ndure kom på 5.-plass i sitt heat, med tiden 20,78, og gikk videre på tid. Han kom på 6.-plass i sitt kvartfinaleheat, og gikk ikke videre i konkurransen.

2005 - norgesmester innendørs

I februar 2005 vant han 60 meter ved NM i friidrett innendørs 2005, foran Martin Rypdal og Kjetil Falkegård.
Han sesongdebuterte utendørs i Florø 4. juni, med 100 meter på 10,53 og 200 meter på 21,14. I Warszawa i juni satte han ny gambisk rekord på 200 meter, med 20,57, og han løp 100 meter på 10,31 ved samme stevne. Han løp også 100 meter på 10,18 i juli, men dette var med 3,7 m/s medvind, så dette teller ikke som offisiell tid. 
I august deltok Ndure i friidretts-VM i Helsingfors for Gambia. På 200 m ble han nr 5 i sitt semifinaleheat med tiden 20,75. Han var 7 hundredels sekund fra en finaleplass. En uke etter VM vant han et stevne i Malmø, der han igjen forbedret sin gambiske rekord på 200 meter, til 20,51 sekunder.

2006 - norsk statsborgerskap

Han deltok ved Samveldelekene 2006 i Melbourne, men ble slått ut i semifinalen på 200 meter der. Han kom på femteplass i sin semifinale med tiden 20,70, og var kun 0,04 sekunder bak Uchenna Emedolu som tok den siste finaleplassen i dette heatet. Etter Samveldelekene konkurrerte han ikke før i slutten av april, da han løp 200 meter på 20,89 i Dakar, og han løp på 20,59 ved Super Grand Prix i Doha. 
Den 2. juli senket han den gambiske rekorden på 100 metet til 10,27, med 0,5 sekunders medvind, i Gøteborg. Han valgte å ikke delta ved Afrikamesterskapet i friidrett 2006. Under verdensfinalen i Stuttgart 2006 løp han inn til 6.-plass og ny personlig rekord og gambisk rekord, med 20,47. Totalt endte han på 5.-plass ved World Athletics Tour i 2006.
I desember 2006 fikk Ndure norsk statsborgerskap. Likevel kunne han ikke representere Norge i internasjonale mesterskap fordi det gambiske friidrettsforbundet ikke godkjente at han representerte Norge og gav ham karantene på ett til tre år.

2007 - norsk rekord

Ndure sesongdebuterte ved Super Grand Prix i Doha i mai, der han løp 200 meter på 20,62 sekunder. I Malmø i begynnelsen av juli satte han personlig rekord på 200 meter, med 20,45. Senere i juli satte han personlig rekord på både 100 og 200 meter ved et stevne i Tallinn, med 10,10 sekunder på 100 meter og 20,25 sekunder på 200 meter. 
Den 7. august 2007 satte Ndure ny norsk og nordisk rekord på 100 meter da han løp på 10,07 under DN Galan i Stockholm – ett hundredels sekund raskere enn Geir Moens gamle rekord. I sitt første NM vant han gull både på 100 m og 200 m og fikk også kongepokalen for sin seier på 100 m. I tillegg fikk IL i BUL sølv på 1000 meter stafett, bak IL Gular.
Den 14. august 2007 ble det kjent at Ndure avla positiv prøve på cannabis under et stevne i Luzern 28. juni. Saken ble henlagt i Norge av Antidoping Norge. IAAF med henvisning til sine regler og retningslinjer gav Ndure likevel en advarsel. Han nektet for å ha røykt cannabis, og forklarte at han fikk i seg stoffet gjennom ufiltrert te, som han ikke kjente til inneholdt cannabis.  
8. september 2007 løp han sin første A-finale i Golden League, og løp inn til en 2.-plass i møte med flere VM-finalister fra VM i Osaka. Samme dag ble det kjent at Norge og Gambia er enige om at Ndure kan representere Norge.16. september 2007 vant han sin første A-finale i Golden League. Han løp inn til tiden 10,14 sekunder i Berlin og slo briten Marlon Devonish med en hundredel. Den 9. september tangerte han sin norske rekord under et stevne i Rieti, Italia. Senere samme måned, 22. september, senket han rekorden med ett hundredel til 10,06 sekunder, under IAAF World Athletics Final i Stuttgart. Dagen etter løp Ndure inn til ny norsk rekord på 200 meter under samme stevne, og slo Geir Moens 11 år gamle rekord. Med tiden 19,89 var han første nordmann under 20 sekundersgrensen. Tiden ville holdt til sølv under VM i Osaka 2007, og er den 5. beste tiden som ble oppnådd i 2007. Han kom på 2.-plass ved Memorial Van Damme, og vant med det sitt første Golden League-stevne. 
Resultatene hans i 2007 plasserte ham på 4.-plass på den europeiske all-time-high-listen på 200 meter, og delt 10.-plass på 100 meter.

2008 - ny norsk rekord

Sesongen startet godt med norsk rekord under et løp i Doha i Qatar allerede 9. mai. 10,01 på 100 meter med 1,4 m/s vind i ryggen. Sesongen ble ikke som forventet, men preget av muskelskade i et lår. Imidlertid vant han 100 meter ved NM i friidrett 2008, foran Henrik Johnsen og Christian Settemsli Mogstad, og vant kongepokalen for sin prestasjon.

2009 - VM i Berlin

Ndure satte personlig rekord på 400 meter i San Diego i april, med 48,71 sekunder, og han satte personlig rekord på 300 meter med 33,76 sekunder ved Åpningsstevnet på Bislett i Oslo 19. mai. Han ble tatt ut til VM i friidrett 2009 i Berlin, der han løp både 100 og 200 meter. På 100 meter nådde han semifinalen, etter 10,16 i kvartfinalen, men ble slått ut i semifinalen. På 200 meter stilte han ikke til start på grunn av skade i kneet.

2010 - EM-finaler og norsk rekord

Under EM i friidrett 2010 i Barcelona ble Ndure nummer 6 på 100 meter og nummer 5 på 200 meter etter å ha vært blant medaljefavorittene i begge øvelsene. Han fikk to gull ved NM i friidrett 2010 - på 200 meter individuelt og på 4 x 100 meter stafett sammen med IL i BUL. 
29. august løp Ndure 100 meter på 10,00 sekunder i Rieti i Italia, og senket sin to år gamle norske og nordiske rekord med ett hundredel. Han ble nummer syv i et felt der Nesta Carter fra Jamaica vant på 9,78 og europamester Christophe Lemaitre satte ny fransk rekord med 9,97 på fjerdeplass. Tiden gir delt syvendeplass på listen over tidenes raskeste europeere.
Han fikk én 3.-plass ved Diamond League 2010, ved British Grand Prix, og kom med det på delt 9.-plass på 200 meter sammenlagt, med ett poeng.

2011 - under 10 sekunder

I oppkjøringen til sesongen 2011 innledet Ndure samarbeid med den amerikanske treneren John Smith. Den 30. juni 2011 brøt han, som første nordmann, 10-sekundersgrensen på 100 meter. Han løp på 9,99 i et stevne i Lausanne, og endte på femteplass. Asafa Powell vant løpet, på 9,78.
Han sikret Norge 12 poeng ved Lag-EM i friidrett 2011 i tyrkiske Izmir, da han vant 100 meter på tiden 10,19. Norge deltok her i First league. Han vant også 200 meter, og Norge rykket opp til Super League etter at laget kom på 3.-plass sammenlagt. Han vant 100 meter ved NM i friidrett 2011, med tiden 10,29, og fikk også gull på 1000 meter stafett.
Ved VM i friidrett 2011 i Daegu deltok han både på 100 og 200 meter. Han kvalifiserte han seg til semifinalen på 100 meter, men ble slått ut i semifinalen, med tiden 10,21. På 200 meter løp han inn til andreplass i sitt semifinaleheat, bak Usain Bolt, og ble med det kvalifisert til finalen. I finalen løp han på 19,95 sekunder, som var sesongbestenotering for hans del, og kom på 4.-plass. 
I Diamond League 2011 fikk han til sammen 5 poeng, og kom med det på 3.-plass i sammendraget på 200 meter. Han kom på 2.-plass både ved Prefontaine Classic i Eugene og ved Bislett Games i Oslo denne sesongen.
Etter sine gode resultater i 2011 ble han kåret til «Årets Navn i norsk friidrett» av Friidrettens venner.

2012 - EM-medalje

Ndure tok bronsemedalje under EM i Helsingfors 28. juni 2012 med tiden 10,17. Ved NM i friidrett 2012 tok han gull på 200 meter, med tiden 20,91.
Han deltok ved sommer-OL 2012 i august. I kvalifiseringsheatet sitt på 200 meter løp han på 20,42, som holdt til fjerdeplass i dette heatet, men tiden var ikke god nok til at han gikk videre i mesterskapet.
Han endte opp med ett Diamond League-poeng i 2012, etter en 3.-plass på 200 meter i Doha i mai, der han løp på 20,34 sekunder.

2013 - VM i Moskva

Ndure deltok på 60 meter ved EM i friidrett innendørs 2013 i Göteborg. Her løp han på 6,65 i kvalifiseringsheatet, som var sjette raskeste tid. I semifinalen løp han inn til 6,59, som var tredje raskest av alle. I finalen fikk han tiden 6,61, som hold til 4.-plass, 9 hundredeler bak italienske Michael Tumi som fikk bronsemedaljen. Jimmy Vicaut vant dette løpet med tiden 6,48. 
Ved Bislett Games i juni kom han på 2.-plass, kun slått av Usain Bolt, og fikk tiden 20,36. Han deltok også ved Lag-EM i friidrett 2013 i Gateshead, der han fikk to pallplasseringer; han kom på 2.-plass på 100 meter, bak Jimmy Vicaut, og fikk samme plass på 200 meter, bak Christophe Lemaitre. Med disse to resultatene sikret han Norge 22 poeng, men dette holdt ikke til at Norge beholdt plassen i Super league. Ndure var norsk lagkaptein ved dette europamesterskapet. 
Den 4. juli løp han inn til 3.-plass ved Diamond League-stevnet Athletissima i Lausanne, med tiden 20,40. 
Ved Windsprint-stevnet i Sundsvall 28. juli løp han 100 meter på 9,95, som er den raskeste 100 meter som er løpt av en nordmann noensinne. Imidlertid var det for mye medvind (3,0 m/s) til at tiden teller som norsk rekord. I samme stevne løp han også 200 meter på 20,12 sekunder.

2014

Ndure sesongåpnet innendørs ved Flanders Indoor Meeting i Gent i Belgia, der han vant 60 meter på tiden 6,65. Den 15. februar deltok han også ved Florø Indoor, der han kom på 2.-plass på 60 meter med tiden 6,65, som var samme tid som Dariusz Kuć, som vant løpet. Han satte norsk rekord på 100 meter med tiden 10,19 sekunder. 
Han fortalte i april at han slet med vond rygg, de samme problemene som gjorde at han ikke løp 100 meter ved VM i friidrett 2013. Han stilte til start som eneste nordmann ved Diamond League-stevnet i Doha 9. mai, der han løp sin første 200 meter for sesongen, der han løp inn til 4.-plass med tiden 20,43. Senere i mai fikk han beskjed om at han er kvalifisert til EM i friidrett 2014.
Ved Florø Grand Prix i juni løp han 100 meter på 9,92 i innledningsheatet, men for sterk medvind gjorde at dette ikke telte som ny norsk rekord. I finalen vant han på tiden 9,95 med 1,9 m/s medvind, som ble godkjent som norsk rekord der og da, men i ettertid er norgesrekorden underkjent, fordi vindmåleren var ute av stilling, og dermed ikke målte korrekt vind. Ved Bislett Games 11. juni kom han på 5.-plass på 100 meter, med tiden 10,19.
Han vant 100 meter ved Lag-EM i friidrett 2014 i Tallinn i Estland, på tiden 10,12. Lykourgos-Stefanos Tsakonas fra Hellas kom på 2.-plass, og Rytis Sakalauskas på 3.-plass. Ndure vant også 200 meter, og skaffet dermed Norge 24 poeng i denne lagkonkurransen, og bidro til at Norge rykket opp til Super League ved Lag-EM i friidrett 2015. 
I august deltok han ved EM i friidrett 2014 i Zürich. På 100 meter løp han på 10,30 i innledningsheatet og 10,23 i semifinalen, og ble dermed kvalifisert til finalen. I finalen løp han på 10,35, og endte på 6.-plass. Han løp også 200 meter, men løp på 20,78 og ble slått ut i innledningsheatet. Uken etter EM vant han 100 meter ved NM i friidrett 2014, og fikk også kongepokalen. 
I november opplyste Olympiatoppen at de hadde brutt samarbeidet med Ndure fordi han hadde inngått en promoteringsavtale med pyramideselskapet Vemma.

2015

Han sesongåpnet ved Flora Indoor i slutten av januar, der han vant 60 meter med ny banerekord på 6,62, noe som var hans beste sesongåpning på seks år. Han løp på 6,61 i innledningsheatet og 6,62 i finalen da han vant IFAM Indoor 2015 den 7. februar. 
Han åpnet utendørssesongen ved IFAM Oordegem-stevnet i Gent 23. mai, der han vant 100 meter på tiden 10,28. Han deltok også på 200 meter, der han løp på 21,06 og kom på 2.-plass. Den 6. juni vant han 100 meter ved Norwegian Grand Prix Florø Friidrettsfestival 2015, med tiden 10,32, men ved Bislett Games kom han sist i mål på 200 meter, og endte på 7.-plass. Han stod over Lag-EM i friidrett 2015 på grunn av en ryggskade han hadde slitt med gjennom våren.
Ved NM i friidrett 2015 forsvarte han seieren sin på 100 meter fra 2014. I tillegg fikk IL i BUL bronse på 1000 meter stafett.

2016

Ved sesongåpningen i Florø Indoor Games i begynnelsen av februar vant han både 60 meter og 100 meter. Tidene hans ble 6,76 og 10,49.
Han sesongdebuterte utendørs ved et stevne i Clermont i Florida den første helgen i mai, og løp der 100 meter på 10,35. Ved Brussels Grand Prix den 19. juni kom han på 2.-plass på 200 meter med tiden 20,43, bak Adam Gemili, og greide med det det norske OL-kravet på 200 meter. Den 1. juli vant han 200 meter ved Norwegian Grand Prix på Bislett, med 20,66.